Carlota Flâneur reacciona a "Blue Llights" de Jorja Smith

Mon, 13 Mar 2023 10:00:00 +0100

El títol de la cançó, "Blue lights" ("Llums blaves"), fa referència a les llums de les sirenes dels cotxes de policia. Jorja Smith explica que quan va escriure aquesta cançó estava cursant comunicació, concretament investigava sobre la influència del postcolonialisme en la música. Part de la seva recerca consistia a fer entrevistes a nois d'onze i dotze anys. Ella els preguntava què en pensaven de la policia i alguns responien: "Odio la policia!" ("Fuck the police!"). Llavors la Jorja els deia: "Què has fet?" I ells responien: "No res, però odio la policia." A la Jorja això li provocava una tristesa enorme: el fet que els nois creixessin amb la sensació de culpa, d'haver fet alguna cosa malament, només pel fet d'haver nascut amb un determinat color de pell, i que això provoqués que visquessin amb por i rebuig cap a la policia. Què va fer la Jorja amb aquesta tristesa? Doncs un gran tema.